HELCMANOVCE. Môj dom, môj hrad – to roky platí v spojitosti s futbalistami Slovana Helcmanovce. Lenže vstup do ročníka 2012/2013 mali dosť kostrbatý.
V tabuľke domácich stretnutí sa vždy pohybovali medzi najlepšími, ale pred nedeľňajším zápasom z troch domácich duelov len raz zvíťazili. Ešte horšiu bilanciu majú na súperových ihriskách.
Príčinu rozpačitých výsledkov Helcmanovčanov však netreba hľadať niekde v zákulisí. Skôr naopak. Podmienky v tomto klube majú hráči ideálne.
Lenže dnes sa futbal bez tréningu nedá hrať ani v najnižšej súťaži, nieto ešte v šiestej lige. Po prehratom zápase 0:7 v Hrabušiciach si už hrajúci tréner Štefan Škarbek nedával servítku pred ústa a otvorene kritizoval pomery v "áčku".
"Toto je náš výsledok momentálneho stavu futbalu A–mužstva Helcmanoviec. Hráči nechodia na tréningy a potom sa to odzrkadľuje na ihrisku. Na tréning chodia štyria tí istí hráči. V Hrabušiciach to bola ukážka, ako to vyzerá, keď hrá mužstvo, ktoré trénuje," kritizoval situáciu v mužstve Štefan Škarbek.
Zabralo
Po nedeľňajšom víťazstve 4:2 nad Štrbou sa opäť v Helcmanovciach všetko vrátilo do starých dobrých koľají. Predseda klubu však vysvetľuje aj prečo.
"Po Hrabušiciach Števo Škarbek ostro a bez okolkov povedal to, čo si myslí. Jeho slová dosť zabrali. Cez týždeň už neboli na tréningoch traja – štyria hráči, ale vždy ich bolo viac ako desať. Rovnako dobrý bol prístup k tréningom. To všetko sa odzrkadlilo v nedeľu. So Štrbou sme odohrali jeden výborný zápas. Aj touto cestou chcem chlapcom poďakovať za bojovný výkon, na hranici ich možností. Teraz vidia, čo znamená dobrá príprava na majstrák a poctivý prístup k tréningom. Kritika v novinách padla na úrodnú pôdu a dúfam, že už do konca jesene sa naši hráči nemusia hanbiť, keď v pondelok čítajú noviny."